《三台怀古》
明代·何乔新

长安市中歌布乎，关东盟主推本初。帝胄崎岖西入蜀，孙郎慷慨南吞吴。

奸阉遗𦙍最桀黠，奋戈顿地地欲裂。黄云倏起翳长空，黯黯炎精竟沦灭。

轻车劲卒入邺宫，袁家豚犬走辽东。燕姬赵女了无失，祗留妲己赐周公。

三台高筑漳河曲，势拟未央与天禄。璇题翠瓦绚晴霄，杰阁危阑压王屋。

身都冀郡帝许昌，时来奉帝归山阳。弱寡欺孤似狐媚，私心却欲拟文王。

成济抽戈南阙下，崇基旋已归司马。穗帷艳骨已成尘，至今惟有当年瓦。

西陵疑冢何累累，我来吊古增歔欷。欲呼斗酒招文举，共论曹瞒弱汉时。

作者简介：何乔新（1427年-1502年）字廷秀，号椒丘，又号天苗。江西广昌旴江镇人，何文渊第三子。明代大臣。景泰五年（1454）中进士，后拜刑部侍郎。孝宗嗣位，万安、刘吉等忌乔新刚正，出为南京刑部尚书。未几，复代杜铭为刑部尚书。孝宗弘治元年（1488年）正月，吏部尚书王恕举荐为刑部尚书，弘治四年八月（1491年）辞官归里，辞官后杜门著述。弘治十五年十二月二十二日（1503年1月19日）卒，年七十六岁。正德十一年（1516年），追赠太子太保，次年追谥文肃。